AOT ยันมาตรฐานไม่บกพร่อง เผยเช็คกล้องวงจรปิดตรวจสอบ “คำรณวิทย์” ไม่พบปืน
AOT เช็คกล้องวงจรปิดตรวจสอบ "คำรณวิทย์ ดวงรัตน์" หลังถูกควบคุมตัวที่สนามบินญี่ปุ่นจากกรณีข้อหามีอาวุธปืนในครอบครอง เผยขาออกจากประเทศไม่พบปืน ยันมาตรฐานปลอดภัยไม่บกพร่อง
24 มิ.ย. 2558

นายศิโรตม์ ดวงรัตน์ ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ AOT เปิดเผยว่า จากกรณีที่มีการรายงานข่าวว่าพล.ต.ท. คำรณวิทย์ ธูปกระจ่าง อดีตผู้บัญชาการตำรวจนครบาลถูกควบคุมตัวที่ท่าอากาศยานของญี่ปุ่นในข้อหามีอาวุธปืนในครอบครองขณะที่จะดินทางกลับมายังประเทศไทยเมื่อวันที่ 22 มิ.ย.ซึ่งทำให้เกิดข้อสงสัยว่า พล.ต.ท.คำรณวิทย์ นำอาวุธปืนออกนอกประเทศผ่านท่าอากาศยานสุวรรณภูมิได้อย่างไรนั้น
ทั้งนี้ AOT ชี้แจงว่าได้ดำเนินการตรวจสอบข้อเท็จจริงจากกล้องโทรทัศน์วงจรปิดและอุปกรณ์การตรวจค้นแล้วพบว่าพล.ต.ท.คำรณวิทย์ ได้ให้ความร่วมมือในการตรวจค้นกระเป๋าสัมภาระถือขึ้นเครื่องบินและการตรวจค้นร่างกายตามขั้นตอนของมาตรการตรวจค้นเป็นอย่างดี รวมทั้งสัมภาระที่บรรทุกใต้ท้องเครื่องของ พล.ต.ท.คำรณวิทย์ ก็ได้รับการตรวจค้นตามขั้นตอนของมาตรการการตรวจค้นด้วยเช่นกัน และไม่พบวัตถุที่เป็นอันตรายต่ออากาศยานผ่านออกไปยังต่างประเทศ
สำหรับการนำอาวุธปืนไปกับอากาศยานระหว่างประเทศนั้นสามารถทำได้ แต่ต้องมีการดำเนินการตามมาตรฐานและขั้นตอนที่ ทอท.กำหนด โดย ทอท.จะอนุญาตให้เฉพาะภาครัฐหรือหน่วยงาน องค์กรที่ภาครัฐให้การรับรอง และที่มีหนังสือถึง ทอท.เพื่อขออนุญาตเป็นการล่วงหน้า เช่น การขอนำอาวุธปืนไปแข่งขันกีฬา เป็นต้น ซึ่งกรณีของ พล.ต.ท.คำรณวิทย์ ไม่มีหนังสือขออนุญาตมาแต่อย่างใด
ขณะที่ยืนยันว่ามาตรการการรักษาความปลอดภัยท่าอากาศยานสุวรรณภูมิ เป็นไปตาม พ.ร.บ.การเดินอากาศ พ.ศ.2497 และข้อบังคับของคณะกรรมการการบินพลเรือน ซึ่งสอดคล้องกับมาตรฐานและข้อเสนอแนะในภาคผนวกที่ 17 ขององค์การการบินพลเรือนระหว่างประเทศ (ICAO)